Vrste derogiranih ajeta

1. Prva vrsta jeste kada je derogiran tekst ajeta, a propis je i dalje ostao validan u šerijatu:

Primjer toga je propis kamenovanja bludnika oženjenog ili udate (ili su bar jednom u životu bili u braku).

Prenosi se od Aiše r.a. i Ubeja ibn Ka'ba r.a. da su rekli: ''Ono što se učilo (kao ajet) bilo je

**الشيخ والشيخة إذا زنيا فارجموهما البتّة نكالا من الله**

‘’A ako oženjeni I udata počine blud kamenujte ih do smrti, a to im je kazna od Allaha’’.

A Omer r.a. je rekao: ‘’Kada ljudi ne bi rekli da je Omer dodao nešto od sebe u Allahovu knjigu, zapisao bih ovo svojom rukom.’’ (Bilježi Buhari u svome sahihu kao prateći hadis)

Koristi ovakve vrste derogacije ogledaju se u sljedećem:

Da bi Allah dž.š. ukazao na one koji su iskreni od vjernika, jer samo iskreni vjernici u potpunosti i odmah slijede sve ono što dolazi od Allaha dž.š. kao što je uradio Ibrahim a.s. kada je dobio naredbu da žrtvuje svoga sina

2. Druga vrsta derogacije jeste derogacija propisa, a ajet se još uvijek nalazi u Kur’anu.

Primjera tome u Kur’anu ima dosta, kao što su ajeti o zabrani alkohola kojih ima tri u Kur’anu, tako da su prva dva koja su objavljena derogirana trećim, ali se još uvijek nalaze u Kur’anu.

Prvi je:

[**ياأيها الذين آمنوا لا تقربوا الصلاة وأنتم سكارى**](http://library.islamweb.net/newlibrary/display_book.php?flag=1&bk_no=49&surano=4&ayano=43#docu)

’’O vjernici, pijani nikako molitvu ne obavljajte...’’ (An-Nisa, 43.)

Drugi je:

يَسْأَلُونَكَ عَنِ الْخَمْرِ وَالْمَيْسِرِ قُلْ فِيهِمَا إِثْمٌ كَبِيرٌ وَمَنَافِعُ لِلنَّاسِ وَإِثْمُهُمَآ أَكْبَرُ مِن نَّفْعِهِمَا

‘’Pitaju te o vinu i kocki. Reci: "Oni donose veliku štetu, a i neku korist ljudima, samo je šteta od njih veća od koristi." (Al-Baqara, 219.)

I treći jeste:

يَا أَيُّهَا الَّذِينَ آمَنُواْ إِنَّمَا الْخَمْرُ وَالْمَيْسِرُ وَالأَنصَابُ وَالأَزْلاَمُ رِجْسٌ مِّنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ

‘’O vjernici, vino i kocka i strelice za gatanje su odvratne stvari, šejtanovo djelo; zato se toga klonite da biste postigli što želite.’’ (Al-Ma’ida, 90.)

Korist ovakve vrste derogacije jeste da je Allah dž.š. htio da pokaže milost prema ljudima pa je u skladu sa njihovim kogućnostima i objavljivao ajete i propise. Također korist ovih derogiranih ajeta jeste da učeći i čitajući njih imamo istu nagradu kao kada učimo i čitamo ostale ajete iz Kur’ana.

3. Treća vrsta derogiranih ajeta jeste ona kod koje su derogirani i propis i tekst. Tako da se niti tekst ajeta nalazi u Kur’anu, niti je propis ostao validan, već je derogiran drugim propisom.

Primjer toga jeste hadis kojeg bilježi Muslim od Aiše r.a. da je rekla:

’’Bilo je spušteno da deset dojenja čini majčinstvo po mlijeku, pa je to derogirano sa pet dojenja. Pa su ljudi te ajete učili i nakon smrti Poslanika s.a.w.s.’’

Međutim, ovih ajeta u Mushafu Osmanovom nema, što znači da su ovi ajeti derogirani, i to su znali najučeniji ashabi koji su bili ovlašteni da sakupe Kur’an u mushaf, dok drugi koji to nisu znali nastavili su da uče te ajete i nakon smrti Poslanika s.a.w.s.

Što se propisa majčinstva po mlijeku tiče, samo su Šafije i jedan dio Hanbelija na stavu da dojenje mora biti ispunjeno pet puta najmanje da bi se postiglo majčinstvo po mlijeku. Dok su većina ashaba, tabeina, kao i malikije, hanefije i drugi dio hanbelija na stavu da je dovoljno samo jedno potpuno dijenje da bi se postiglo majčinstvo po mlijeku. Dakle prema većini islamskih učenjaka i propis od pet dojenja je dokinut, tj derogiran.